恨契詩
作者：晁說之
朝代：宋

paragraphs: 坎壈愚無計，慟哭老無淚。
居處近何適，隱遁遠何暨。
爰來未嘗恨，始恨金石契。
何朝鎔而泥，亦暮泐以滓。
有美者伊人，平昔嘗自謂。
此身敢自輕，實與劉向類。
孰如同姓憂，斧扆況忠對。
與我盛蘇門，何人忍棄背。
顧彼蒼蠅姿，須臾來附驥。
附驥只須臾，沒身有臭嗜。
國中起四顧，誰門復擅勢。
前日既居貨，今日宜入市。
市王誠何知，多賤而少貴。
懦劣既先奔，强梁亦晚至。
俄然欣解榻，倐爾勇投袂。
烈烈參貔貅，堂堂得英衛。
雲朔土即復，悝于頸當繫。
如或騎豬歸，鐵甲遮羞愧。
功成麒麟閣，丹青更何視。
莫能爲爾言，擊指血迸潰。
況我本小人，西京仍已亟。
所得果幾何，作詩深自勵。